V záujme čo najmenšieho narušenia obchodu s tovarom, ktorý prechádza cez hranice, od prvého dňa po vystúpení musia byť obchodníci, dopravcovia i odosielatelia z celej Európy, ktorí majú v úmysle dopravovať tovar do a zo Spojeného kráľovstva, pripravení splniť všetky požadované formality. Pripraviť sa na to musia bez ohľadu na to, kde sú usadení. Netýka sa to pritom len tých, ktorí sú usadení v regiónoch susediacich so Spojeným kráľovstvom, alebo ktorí obchodujú so Spojeným kráľovstvom vo veľkom.

Od 1. novembra 2019 sa na tovar zo Spojeného kráľovstva vstupujúci do EÚ budú vzťahovať aj clá, pričom na tovar z EÚ môžu byť uvalené clá v Spojenom kráľovstve. EÚ uplatňuje clá v priemernej výške cca 2,7 % na iné ako poľnohospodárske výrobky dovážané do Únie a 8,1 % na poľnohospodárske výrobky. Napríklad na mliečne výrobky sa vzťahuje clo v priemernej výške 44,8 %, na mäso vo výške 17,8 %, ryby 11,4 %, oblečenie 11,5 % a motorové vozidlá 10 %. Hospodárske subjekty z členských štátov EÚ27 by mali posúdiť svoje dodávateľské reťazce a zabezpečiť, aby sa v ich obchodných plánoch zohľadňovalo uplatňovanie týchto ciel. Členské štáty budú pri dovoze tovaru vstupujúceho do EÚ zo Spojeného kráľovstva účtovať aj daň z pridanej hodnoty.

Vystúpenie bude mať vplyv na všetky odvetvia, ktoré obchodujú so Spojeným kráľovstvom, či už ide o tovar alebo služby. Pokiaľ ide konkrétne o obchod s tovarom, ak Spojené kráľovstvo vystúpi z Únie bez dohody, hospodárske subjekty sa budú musieť od 1. novembra 2019 pripraviť na významné dôsledky v podobe colných formalít, nepriamych daní a prípadne sanitárnych a rastlinnolekárskych kontrol. Jedným z týchto dôsledkov bude aj uplatňovanie colných formalít. Bude treba podávať colné vyhlásenia, pričom colné orgány budú môcť vyžadovať záruky na colný dlh, ktorý by mohol vzniknúť alebo už vznikol. Na niektoré tovary, ktoré vstupujú do EÚ zo Spojeného kráľovstva alebo z nej vystupujú smerom do Spojeného kráľovstva, sa môžu vzťahovať aj zákazy alebo obmedzenia, čo znamená, že sa možno budú vyžadovať dovozné alebo vývozné licencie.

Konečný termín 31. októbra 2019 nastane už o osem týždňov. Vzhľadom na krátkosť zostávajúceho času a politickú situáciu v Spojenom kráľovstve stúpa riziko, že Spojené kráľovstvo vystúpi v daný deň bez dohody. V súlade s prístupom, na ktorý Európska rada (článok 50) kladie dôraz počas celého procesu, sa všetci aktéri musia naďalej pripravovať na všetky možné eventuality. Preto by všetci aktéri mali teraz vykonať všetky potrebné konečné úpravy svojich plánov v súvislosti s vystúpením bez dohody 1. novembra 2019. Nemali by sa spoliehať na to, že Spojené kráľovstvo požiada o tretie predĺženie, ktoré Európska rada (článok 50) schváli ešte pred 31. októbrom.

Popri krízových právnych predpisoch (pozri oddiel 3.2) v oblasti rybárstva Komisia pokračuje v konzultáciách s členskými štátmi o koordinovanom prístupe, aby sa pripravila na situáciu, v ktorej plavidlá z EÚ nebudú mať viac prístup do vôd Spojeného kráľovstva. Pre taký prípad sa strany spoločne zaviazali, že budú spolupracovať a zabezpečia úzku koordináciu, a to aj prostredníctvom spoločného rámca na monitorovanie zmien v rybolovných činnostiach vo vodách EÚ alebo narušení týchto činností. Toto úsilie sa v nasledujúcom období zintenzívni, pričom Komisia je pripravená napomôcť pri ďalšej analýze a diskusiách. Útvary Komisie zároveň 18. júla 2019 zverejnili nový dokument s otázkami a odpoveďami o dôsledkoch vystúpenia bez dohody na rybolovné činnosti. Okrem informácií na tému prístupu do vôd (a kontroly tohto prístupu) a rybolovných možností sa v dokumente poskytujú praktické informácie o celej škále osobitných tém, ako sú sanitárne kontroly a colné záležitosti. Orgány členských štátov a rybárske združenia sa vyzývajú, aby tieto informácie v rozsiahlej miere šírili.

Pokiaľ ide o chemické látky, do polovice augusta 2019 previedlo svoje registrácie do členských štátov EÚ27 iba 52 % dotknutých registrujúcich podľa nariadenia REACH. Európska chemická agentúra otvorila v rámci REACH-IT „okno pre brexit“, ktoré umožňuje registrujúcim prijať potrebné kroky na prevod ich registrácií podľa nariadenia REACH pred dátumom vystúpenia. Okno pre brexit zostane otvorené do 31. októbra 2019. Pokiaľ ide o autorizácie podľa nariadenia REACH, držitelia autorizácií zo Spojeného kráľovstva, žiadatelia o autorizáciu zo Spojeného kráľovstva a následní užívatelia zo Spojeného kráľovstva, ktorí v rámci existujúcich dodávateľských reťazcov dodávajú látky alebo zmesi v členských štátoch EÚ27, sa vyzývajú, aby prijali nevyhnutné kroky na zabezpečenie dodržiavania právnych predpisov pre svojich následných užívateľov v členských štátoch EÚ27. Následným užívateľom registrujúcich zo Spojeného kráľovstva, držiteľov autorizácií zo Spojeného kráľovstva, žiadateľov o autorizáciu zo Spojeného kráľovstva, ktorí sú usadení v členských štátoch EÚ27, ako aj následným užívateľom zo Spojeného kráľovstva sa zasa odporúča, aby u svojich dodávateľov overili, či príslušné výrobky budú do 31. októbra 2019 v súlade s právnymi predpismi, a aby v prípade potreby prijali vlastné opatrenia, pričom využijú dostupné usmernenia. Súlad s právnymi predpismi má zásadný význam pre to, aby mohli byť chemické látky po dátume vystúpenia naďalej uvádzané na trh EÚ.

Z údajov poskytnutých notifikovanými osobami zo Spojeného kráľovstva vyplýva, že prevod certifikátov pre zdravotnícke pomôcky, ktoré sú uvádzané na trh EÚ27, na notifikované osoby v členských štátoch EÚ27 je v plnom prúde a pri prevažnej väčšine pomôcok je na dobrej ceste k dokončeniu pred 31. októbrom 2019. Osobitná skupina pre brexit, ktorá existuje v rámci siete príslušných orgánov v oblasti zdravotníckych pomôcok, sleduje v úzkej spolupráci s Komisiou pokrok v súvislosti so zostávajúcimi certifikátmi, a to na základe spätnej väzby, ktorú získala na základe prieskumu uskutočneného v priebehu leta 2019 u dotknutých výrobcov a notifikovaných osôb. Z výsledkov vyplýva, že niektorí výrobcovia ešte nevykonali všetky opatrenia potrebné na prevod certifikátov na notifikovanú osobu z EÚ27. Zvyšní výrobcovia a notifikované osoby zo Spojeného kráľovstva sa dôrazne vyzývajú, aby zabezpečili, že prevod všetkých príslušných certifikátov a potrebné úpravy označení výrobkov budú dokončené do dátumu vystúpenia, aby výrobcovia mohli po tomto dátume naďalej uvádzať svoje výrobky na trh EÚ. Komisia a sieť príslušných orgánov v oblasti zdravotníckych pomôcok budú v septembri a októbri naďalej monitorovať vývoj tejto situácie.

Povolenia pre lieky na humánne použitie a veterinárne lieky vydáva buď centrálne Komisia, alebo na vnútroštátnej úrovni jednotlivé členské štáty. Vystúpenie Spojeného kráľovstva sa dotkne oboch kategórií liekov. Ako sa uvádza v piatom oznámení o pripravenosti na brexit z 12. júna 2019, Európska agentúra pre lieky bola už v apríli 2019 blízko k dokončeniu procesu súladu s predpismi v prípade takmer všetkých výrobkov, ktoré sú povoľované na centrálnej úrovni, zatiaľ čo v prípade liekov povoľovaných na vnútroštátnej úrovni bolo potrebné vyvinúť ďalšie úsilie. Odvtedy sa dosiahol značný pokrok, pričom viac ako 80 % liekov povolených na vnútroštátnej úrovni je na dobrej ceste k tomu, aby boli do 31. októbra 2019 v súlade s predpismi. Tento pokrok sa čiastočne dosiahol prostredníctvom dočasnej výnimky, na základe ktorej získali spoločnosti čas do konca roka 2019, aby svoje zariadenia na testovanie šarží presunuli zo Spojeného kráľovstva do členských štátov EÚ27. Hoci je tento vývoj pozitívny, výrobnému odvetviu sa dôrazne odporúča, aby zaistilo, že všetky dotknuté povolené lieky budú v plnom súlade s predpismi do 31. októbra 2019, a aby dokončilo presun svojich zariadení na testovanie šarží do 31. decembra 2019 a zabezpečilo tak, že sa príslušné lieky budú môcť naďalej uvádzať na trh EÚ. Okrem toho, vzhľadom na osobitné výzvy, ktorým čelia menšie členské štáty, ktoré sa v minulosti v značnej miere spoliehali na povolenia na uvedenie na trh udelené Spojeným kráľovstvom, musí výrobné odvetvie s týmito členskými štátmi spolupracovať s cieľom zaistiť, aby mali lieky naďalej k dispozícii.

Členské štáty, a to najmä tie, ktoré sú hlavným miestom vstupu a výstupu pri obchode medzi Európskou úniou a Spojeným kráľovstvom, uskutočnili na svojej strane významné investície do ľudských zdrojov a infraštruktúry, tak fyzickej (vrátane hraničných inšpekčných staníc), ako aj technologickej, aby uľahčili obeh tovaru na svojich hraniciach so Spojeným kráľovstvom. Tieto členské štáty sa zároveň zapojili a v nasledujúcich mesiacoch sa budú naďalej zapájať do informačných a komunikačných kampaní, v rámci ktorých sa všetkým dotknutým aktérom vysvetľujú všetky formality požadované v oblasti ciel, ako aj sanitárnych a rastlinnolekárskych kontrol. Obchodníci, dopravcovia a odosielatelia sa vyzývajú, aby sa oboznámili s príslušnými formalitami, ako aj s pracovnými postupmi a technologickou infraštruktúrou používanými na obchodnej trase, ktorú zamýšľajú používať.

Všetky strany zapojené do dodávateľského reťazca si musia byť vedomé svojej zodpovednosti za splnenie všetkých požadovaných formalít a mali by zabezpečiť, aby boli požadované dokumenty a osvedčenia v poriadku. Príprava na splnenie príslušných formalít si môže vyžiadať určitý čas, ako aj kontakty s príslušnými orgánmi na oboch stranách hranice. Pri doprave tovaru v rámci spoločného tranzitného režimu budú formality na hraničnom priechode menšie. Vzhľadom na možné narušenie na hraniciach v čase vystúpenia by obchodníci, dopravcovia a odosielatelia mali overiť situáciu na obchodnej trase, ktorú preferujú, a prijať náležité opatrenia.

Pokiaľ ide o nelegislatívne krízové akty prijaté Komisiou v oblasti sanitárnych právnych predpisov EÚ vzhľadom na predchádzajúci dátum vystúpenia – 12. apríl 2019 –, ktoré sa z dôvodu predĺženia lehoty stanovenej v článku 50 ods. 3 ZEÚ stali bezpredmetnými, Komisia krátko pred dátumom vystúpenia situáciu prehodnotí a za predpokladu, že Spojené kráľovstvo bude naďalej poskytovať potrebné záruky, opätovne tieto opatrenia prijme, aby zabezpečila, že sa budú uplatňovať od 1. novembra 2019.

4.1.Doprava

V oblasti dopravy boli prijaté krízové opatrenia s cieľom zachovať nevyhnutné dopravné spojenia v rámci najviac zasiahnutých druhov dopravy: leteckej, železničnej a osobnej i nákladnej cestnej dopravy.

V súlade so zásadami, z ktorých vychádzajú všetky krízové opatrenia, sú krízové nariadenia umožňujúce zabezpečenie nepretržitej prepojenosti jednostranné, obmedzené, pokiaľ ide o rozsah pôsobnosti, a budú sa uplatňovať počas obmedzeného času. Nariadenie, ktorým sa zabezpečuje základná prepojenosť v nákladnej i osobnej cestnej doprave , bolo prijaté krátko po prvom krátkom predĺžení lehoty stanovenej v článku 50 ods. 3 ZEÚ do 12. apríla 2019, a to s pevne stanoveným dátumom ukončenia uplatňovania – 31. decembra 2019. Prijalo sa pritom aj so zreteľom na možné opatrenia na zabezpečenie základnej prepojenosti, ktoré bolo treba prijať v kontexte multilaterálneho systému kvót Európskej konferencie ministrov dopravy (European Conference of Ministers of Transport, ECMT). Z podobných dôvodov sa obdobie uplatňovania nariadenia, ktorým sa zabezpečuje základná letecká prepojenosť , zosúladilo so skončením zimnej sezóny 2019/2020 Medzinárodného združenia leteckých prepravcov (International Air Transport Association, IATA) a jeho platnosť sa teda skončí 30. marca 2020.

Ak Spojené kráľovstvo vystúpi z Európskej únie bez dohody 1. novembra 2019, obdobie uplatňovania nariadenia (EÚ) 2019/501 by bolo obmedzené na dva mesiace a obdobie uplatňovania nariadenia (EÚ) 2019/502 na menej ako polovicu pôvodne stanoveného času.

S cieľom zabezpečiť, aby sa dosiahli pôvodne vymedzené ciele týchto krízových nariadení vrátane cieľov týkajúcich sa obdobia ich uplatňovania, a vzhľadom na odloženie dátumu vystúpenia Spojeného kráľovstva o sedem mesiacov Komisia dnes prijala návrh na predĺženie obdobia platnosti nariadení (EÚ) 2019/501 a (EÚ) 2019/502 o rovnaké časové obdobie. Preto sa navrhuje, aby sa obdobie uplatňovania krízového nariadenia, ktorým sa zabezpečuje základná prepojenosť v nákladnej i osobnej cestnej doprave, predĺžilo do 31. júla 2020. Bez toho, aby bola dotknutá výlučná právomoc Únie, by členské štáty mali naďalej pracovať na tom, aby bolo v budúcnosti k dispozícii viac povolení ECMT pre dopravu do Spojeného kráľovstva. Zároveň sa navrhuje predĺžiť obdobie uplatňovania krízového nariadenia, ktorým sa zabezpečuje základná letecká prepojenosť, do 24. októbra 2020, čím sa zachová zosúladenie so sezónami Medzinárodného združenia leteckých prepravcov.

V oblasti leteckej dopravy sa v krízovom nariadení (EÚ) 2019/502 stanovuje aj osobitný mechanizmus zabezpečujúci, že letecké spoločnosti z EÚ budú po vystúpení Spojeného kráľovstva spĺňať požiadavku na väčšinové vlastníctvo a kontrolu osobami z EÚ. Vnútroštátne orgány už dokončili preskúmanie plánov, ktoré predložili dotknuté letecké spoločnosti, a informovali príslušné letecké spoločnosti a Komisiu o pozitívnych výsledkoch svojho posúdenia. Komisia sa obrátila na príslušné vnútroštátne orgány a v niektorých prípadoch vyjadrila pochybnosti o tom, či predložené plány zabezpečia súlad s požiadavkami EÚ. Dotknuté letecké spoločnosti musia zabezpečiť plný súlad s požiadavkou, aby väčšinové vlastníctvo a kontrolu nad nimi mali osoby z EÚ, najneskôr do konca obdobia stanoveného v nariadení (EÚ) 2019/502. Ak sa uplatňovanie nariadenia (EÚ) 2019/502 predĺži v súlade s dnešným návrhom, toto obdobie sa skončí 30. apríla 2020. Vnútroštátne orgány sú povinné do tohto dátumu zabezpečiť súlad s právnymi predpismi EÚ a ich účinné presadzovanie.

Hoci v súvislosti s príležitostnou osobnou autobusovou dopravou nebolo prijaté žiadne krízové opatrenie, nevyhnutné prípravy na zabezpečenie prepojenosti v tejto oblasti po dátume vystúpenia boli vykonané na základe medzinárodného nástroja – dohody Interbus. Spojené kráľovstvo uložilo svoju listinu o pristúpení k tejto dohode a po vystúpení sa stane jej samostatnou zmluvnou stranou.

4.2.Rybolovné činnosti

Vzhľadom na riziko, že 1. novembra 2019 dôjde k vystúpeniu bez dohody, na význam rybolovu pre hospodársku prosperitu mnohých pobrežných komunít a v záujme zabezpečenia udržateľného rybolovu v príslušných vodách je dôležité prijať opatrenia, na základe ktorých budú môcť plavidlá z EÚ a Spojeného kráľovstva naďalej vstupovať do vôd druhej strany na účely rybolovu, v súlade s podmienkami stanovenými v príslušných nariadeniach Rady, ktorými sa stanovujú rybolovné možnosti, za predpokladu, že rybolovné možnosti stanovené oboma stranami budú po sčítaní v súlade s udržateľným riadením rybolovných zdrojov. Komisia dnes s týmto cieľom prijala návrh na predĺženie obdobia uplatňovania krízového nariadenia o oprávneniach na rybolov, prijatého v marci 2019, až do konca roka 2020. Tým by sa zachoval zjednodušený právny rámec, ktorý by umožňoval Európskej únii naďalej udeľovať plavidlám zo Spojeného kráľovstva oprávnenia na vstup do vôd EÚ a riadiť žiadosti o oprávnenie predložené plavidlami z EÚ vstupujúcimi do vôd Spojeného kráľovstva za predpokladu splnenia podmienok recipročného prístupu a udržateľnosti. Tento dočasný rámec, ktorý zabezpečuje právnu istotu pre rybárov a ochranu rybolovných zdrojov, je potrebný, keďže so Spojeným kráľovstvom, ktoré bude mať po novom postavenie tretej krajiny, nebola uzavretá dohoda o rybolove. Na tomto základe a na základe predchádzajúcej koordinácie s členskými štátmi je Komisia pripravená predložiť Spojenému kráľovstvu žiadosti o oprávnenie týkajúce sa plavidiel z EÚ hneď, ako Spojené kráľovstvo vystúpi z Európskej únie. V návrhu sa zachováva možnosť výmeny kvót so Spojeným kráľovstvom v roku 2020, pričom Komisia by mohla uskutočňovať výmeny kvót so Spojeným kráľovstvom v súlade s postupom stanoveným v danom návrhu.

4.3.Rozpočet EÚ

V prípade vystúpenia bez dohody nebudú môcť Spojené kráľovstvo a prijímatelia zo Spojeného kráľovstva v mnohých prípadoch žiadať o nové financovanie, nebudú viac oprávnení na financovanie alebo ich súčasná účasť na programoch EÚ bude ukončená. Preto bude potrebné pozastaviť platby, ktoré sa budú môcť zrealizovať, len ak sa Európska únia a Spojené kráľovstvo dohodnú na finančnom vyrovnaní. V niektorých prípadoch môže byť potrebné ukončiť zmluvy, ktoré už nebudú spĺňať požiadavky oprávnenosti v rámci programu EÚ, alebo vykonať zmeny na zabezpečenie zlučiteľnosti s požiadavkami oprávnenosti S cieľom minimalizovať narušenie spôsobené touto eventualitou Európska únia prijala 9. júla 2019 krízové nariadenie pre rozpočet EÚ, na základe ktorého zostanú Spojené kráľovstvo a prijímatelia zo Spojeného kráľovstva naďalej oprávnení vo vzťahu k nákladom vzniknutým v roku 2019, za predpokladu, že Spojené kráľovstvo splní celý rad podmienok, a to najmä, že do určitého dátumu zaplatí svoj podiel z rozpočtu EÚ na rok 2019 a umožní vykonanie nevyhnutných auditov a kontrol vrátane auditov a kontrol na svojom území, ako sa stanovuje v príslušných pravidlách EÚ. Súbežne s týmto oznámením Komisia v súlade s platnými postupmi vedie konzultácie s expertmi členských štátov o návrhu delegovaného nariadenia, ktorým sa upravia termíny stanovené v krízovom nariadení s ohľadom na predĺženie lehoty stanovenej v článku 50 ods. 3 ZEÚ.

Po predĺžení lehoty stanovenej v článku 50 ods. 3 ZEÚ do 31. októbra 2019 by sa príslušné opatrenie vo svojom súčasnom znení vzťahovalo len na obdobie dvoch mesiacov. Z tohto dôvodu dnes Komisia prijala návrh, ktorým sa existujúce krízové nariadenie na rok 2019 prijíma aj na rok 2020. Spojené kráľovstvo a prijímatelia zo Spojeného kráľovstva by tak zostali naďalej oprávnení na účasť na programoch realizovaných v rámci rozpočtu EÚ a na financovanie až do konca roka 2020, za predpokladu, že Spojené kráľovstvo akceptuje a splní podmienky stanovené v krízovom nariadení na rok 2019, zaplatí svoje príspevky do rozpočtu na rok 2020 a umožní vykonanie požadovaných auditov a kontrol.

4.4.Finančná podpora pre prípad nepredvídaných udalostí

Ako sa uvádzalo v štvrtom oznámení o pripravenosti na brexit z 10. apríla 2019, Komisia preskúmala, ako by sa dali existujúce programy a nástroje využiť na podporu najviac zasiahnutých odvetví, najmä poľnohospodárstva a rybárstva, regiónov a vnútroštátnych orgánov, ktoré budú napriek prípravám čeliť závažným narušeniam. Účelom tohto balíka finančnej podpory je poskytnúť v rámci dostupných zdrojov podporu tým, ktorí budú najviac zasiahnutí vystúpením bez dohody.

V odvetví poľnohospodárstva bude k dispozícii celá škála existujúcich nástrojov na podporu trhu a priamu finančnú podporu poľnohospodárom, aby sa v prípade scenára neriadeného odchodu zmiernili najhoršie dosahy na agropotravinárske trhy. Finančná podpora na úrovni jednotlivých štátov by mala byť v súlade s výnimočnými trhovými opatreniami na úrovni EÚ, pričom by mala znásobovať účinok intervencie Európskej únie.

Komisia dnes prijala návrh na rozšírenie rozsahu pôsobnosti Európskeho fondu solidarity tak, aby pokrýval závažné finančné bremeno, ktoré budú musieť členské štáty znášať v priamom dôsledku vystúpenia bez dohody a ktorému nebolo možné napriek predchádzajúcim prípravám zabrániť. To zahŕňa podporu systémov štátnej pomoci pre podniky, opatrenia na zachovanie existujúcej zamestnanosti a zaistenie fungovania hraničných, colných, ako aj sanitárnych a rastlinolekárskych kontrol.

Komisia dnes takisto prijala návrh, ktorým sa zabezpečí, aby sa Európsky fond na prispôsobenie sa globalizácii mohol za určitých podmienok použiť na podporu pracovníkov, ktorí v dôsledku vystúpenia bez dohody stratia prácu.

Popri týchto dvoch legislatívnych opatreniach možno uskutočniť aj ďalšie intervencie, ktoré si nevyžiadajú zmenu právnych predpisov. Ak sa členské štáty rozhodnú zmeniť svoje programy v rámci štrukturálnych a investičných fondov a vyčleniť časť dostupných zdrojov z národných prídelov na riešenie výziev spojených s vystúpením bez dohody, Komisia je pripravená rýchlo konať. Komisia je pripravená konať rýchlo aj v prípade, že členské štáty budú chcieť zmeniť rozdelenie národných prídelov v rámci Európskeho námorného a rybárskeho fondu. A napokon, Komisia je pripravená navrhnúť zmeny dohody medzi Európskou úniou a Európskym investičným fondom, aby bolo možné využiť Program pre konkurencieschopnosť podnikov a MSP (COSME) na uľahčenie prístupu k finančným prostriedkom pre malé a stredné podniky, ktoré musia v dôsledku vystúpenia Spojeného kráľovstva bez dohody zmeniť organizáciu svojho podnikania. Využitie tohto programu bude závisieť od príslušných podmienok a dostupnosti rozpočtových prostriedkov.

Pokiaľ ide o bezprostrednejšiu podporu pre zasiahnuté zainteresované strany, napríklad malé a stredné podniky s veľkou mierou naviazania na Spojené kráľovstvo, v pravidlách štátnej pomoci EÚ sa stanovujú pružné riešenia pre podporné opatrenia na úrovni jednotlivých štátov.